b"\n_START_ARTICLE_\nWhat Do I Have to Do\n_START_SECTION_\nOzadje\n_START_PARAGRAPH_\nObstajajo trije uradni promocijski remixi pesmi. Prva verzija, ki je na za\xc4\x8detku niso izdali, ima velik poudarek na sintetizatorju in vokalih. Pri drugi verziji, ki so jo vklju\xc4\x8dili na album, so sintetizator zamenjali bobni in bas kitara, vokale pa so nekoliko omilili. Tretja verzija, remix z gramofonske plo\xc5\xa1\xc4\x8de, je vklju\xc4\x8devala ve\xc4\x8d bobnov, spet pa je bilo ve\xc4\x8d poudarka na vokalu, uporaba sintetizatorja pa je \xc5\xa1e manj\xc5\xa1a kot pri razli\xc4\x8dici z albuma. Ta verzija vklju\xc4\x8duje tudi nekaj elementov drugih pesmi in nekatere odlomke iz komi\xc4\x8dne predstave Sama Kinisona._NEWLINE_Na za\xc4\x8detku so pesem\xc2\xa0\xc2\xbbWhat Do I Have To Do\xc2\xab\xc2\xa0nameravali izdati kot naslednika singla\xc2\xa0\xc2\xbbBetter the Devil You Know\xc2\xab, kasneje pa so ga izdali \xc5\xa1ele kot tretji singl z albuma, saj so zanj posneli poseben remix. V svoji biografiji Girl Next Door, izdani leta 1999, je Kylie Minogue dejala, da je ta pesem njena najljub\xc5\xa1a pesem za izvajanje v \xc5\xbeivo.\n_START_SECTION_\nSprejem kritikov\n_START_PARAGRAPH_\nPesem\xc2\xa0\xc2\xbbWhat Do I Have To Do?\xc2\xab\xc2\xa0je s strani glasbenih kritikov ob izidu prejemala predvsem pohvale. ocenjevanjem albuma Rhythm of Love (1990) je Chris True s spletne strani Allmusic napisal, da pesem resni\xc4\x8dno izstopa od vseh ostalih pesmi z albuma. Med ocenjevanjem kompilacije Ultimate Kylie je Mark Edwards iz revije Stylus pesem pohvalil in zraven napisal:\xc2\xa0\xc2\xbb[Pesmi 'What Do I Have to Do', 'Shocked' in 'Give Me Just a Little More Time'] so odli\xc4\x8dne pesmi in Kylie kar naenkrat zveni nekoliko bolj kulsko.\xc2\xab Jason Shawahn s spletne strani About.com je napisal, da je pesem skupaj s pesmima\xc2\xa0\xc2\xbbBetter The Devil You Know\xc2\xab\xc2\xa0in\xc2\xa0\xc2\xbbWouldn't Change a Thing\xc2\xab\xc2\xa0\xc2\xbbni\xc4\x8d drugega kot pop mojstrovina.\xc2\xab\xc2\xa0Vse tri pesmi je ozna\xc4\x8dil tudi za\xc2\xa0\xc2\xbbpop klasike\xc2\xab.\n_START_SECTION_\nDose\xc5\xbeki na lestvicah\n_START_PARAGRAPH_\nPesem\xc2\xa0\xc2\xbbWhat Do I Have to Do\xc2\xab\xc2\xa0komercialno ni bila tako uspe\xc5\xa1na kot njeni predhodniki, a se je vseeno uvrstila visoko na nekaterih glasbenih lestvicah. Pesem je debitirala na sedemindvajsetem mestu avstralske glasbene lestvice, kjer je nazadnje zasedla enajsto mesto in tam ostala \xc5\xa1e dva tedna. Pesem je debitirala na devetindevetdesetem mestu nizozemske lestvice in na lestvici nazadnje zasedla enainosemdeseto mesto ter tamkaj ostala \xc5\xa1e en teden. Pesem je zasedla petdeseto mesto francoske lestvice.\n_START_SECTION_\nOzadje in zgodba\n_START_PARAGRAPH_\nVideospot za pesem\xc2\xa0\xc2\xbbWhat Do I Have to Do\xc2\xab\xc2\xa0je re\xc5\xbeiral Dave Hogan. Videospot je bil eden od tistih videospotov, s katerimi se je Kylie Minogue spremenila v\xc2\xa0\xc2\xbbseksi sireno\xc2\xab. Zaradi seksualnih tem v videospotu slednjega niso predvajali na televiziji ob sobotah zjutraj._NEWLINE_Videospot se pri\xc4\x8dne z odlomki plesnih scen. Nato se poka\xc5\xbee Kylie Minogue v bazenu, kjer jo njen fant zasa\xc4\x8di z nekim drugim mo\xc5\xa1kim. Kylie Minogue se sprehodi do balkona, s katerega gleda na tla, mo\xc5\xa1ki pa ji sledi. Nato jo mo\xc5\xa1ki opazuje pri plesu z njeno prijateljico v klubu. V naslednjem prizoru se Kylie Minogue zbudi v postelji svojega ljubimca, on pa se ravnokar pripravlja na odhod iz spalnice. Potem Kylie Minogue poje v postelji, vmes pa se pojavljajo prizori nje med plesom in petjem pred belim ozadjem. Ponovno se pojavi v klubu s prijateljico, kjer v njiju strmi njen fant. V naslednjem prizoru Kylie Minogue sedi na klopci, medtem pa se njen fant zabava z nekim drugim dekletom, zelo podobno pevki sami. Kylie Minogue nato vstane in pri\xc4\x8dne plesati, njen fant pa jo opazuje. Nazadnje si naredi tatu na rami in ga poka\xc5\xbee svojemu ljubimcu. Videospot se kon\xc4\x8da z vsemi prizori, ki zbledijo v enega. Nazadnje se na ekranu pojavi Kylie Minogue v kostumu francoske sobarice; v zadnjem prizoru pevka skupaj s svojim fantom hodi po mostu.\n_START_SECTION_\nSprejem in izjava Kylie Minogue\n_START_PARAGRAPH_\nO videospotu naj bi Kylie Minogue dejala:\xc2\xa0\xc2\xbbKot koliko hollywoodskih zvezd lahko izgledate v treh minutah in pol?\xc2\xab\xc2\xa0Dejala je, da obo\xc5\xbeuje ble\xc5\xa1\xc4\x8dice in glamuroznost siren iz hollywoodske zlate dobe in ta videospot naj bi posvetila njim. Njena ljubezen do te dobe se je kasneje pokazala tudi na njenih turnejah Showgirl. Ta videospot je prvi videospot, ki ga je posvetila svojim herojinjam in obo\xc5\xbeevalcem eden izmed bolj ljubih. V videospotu se pojavi tudi pevkina sestra, Dannii Minogue."